אריה מהרשק

פרופ' אריה מהרשק (נולד בדצמבר 1948) הוא מהנדס אלקטרוניקה ונשיא המכללה האקדמית להנדסה בראודה משנת 2012; המייסד וראש המרכז ליזמות ולחדשנות במכללה; כיהן כראש המחלקה להנדסת תעשייה וניהול במכללה (2003-2007), מפרסם ומרצה בכנסים בינלאומיים בתחום מחקרו - אסטרטגיה שיווקית. כיהן בתפקידי מו"פ ושיווק בכירים ברפא"ל (1976-1989). פיתח מערכות רובוטיות כעמית מחקר באוניברסיטת סטנפורד (1984-5). מחזיק ב-10 פטנטים בתחומי אלקטרוניקה ופלסטיקה; עסק בפתוח מוצרים חדשים, אבות-טיפוס, כינון קווי-ייצור במזרח הרחוק ושיווק בארצות הברית; ממייסדי 'האגוד הישראלי לעבודה מרחוק', ויועץ לפיתוח אסטרטגיה שיווקית.

ביוגרפיה
אריה מהרשק נולד בחיפה והעביר את ילדותו בעיר עכו, על חומותיה ובסמטאותיה.

בשנת 1966 החל לימודי הנדסת חשמל בטכניון, כעתודאי, ובשנת 1970 התגייס לחיל-הים כקצין אלקטרוניקה לשלוש שנות שירות חובה ושלוש שנות קבע. דרגה במילואים רב-סרן.

בין השנים 1989 - 1976 מילא תפקידי מו"פ ושיווק ברפאל.

מ-1989 ועד לשנת 1998 עבר ליזמות פרטית הכוללת פיתוח מוצרים חדשים מבוססי פטנט, ייצור במזרח הרחוק ושיווק בארצות הברית. במקביל השלים דוקטורט בטכניון על בסיס מחקר הממוקד בשיווק אסטרטגי תחרותי של פארקים תעשייתיים.

בין השנים 1999 - 1995 כיהן מהרשק כחבר צוות בקבוצת הייעוץ של פרופ' מייקל פורטר מאוניברסיטת הרווארד. הקבוצה פעלה לפיתוח אסטרטגיה תחרותית למזרח התיכון. בתקופה זו נמנה עם מייסדי "האיגוד הישראלי לעבודה מרחוק".

משנת 1998 מכהן מהרשק כמרצה וכחוקר במכללה האקדמית להנדסה בראודה בכרמיאל.

רפא"ל
עם סיום השירות הצבאי, בין השנים 1976-1989 עבד אריה מהרשק בחברת רפאל בתפקידי מו"פ ושיווק בכירים. בין השנים 1984–1985, יצא לשנת שבתון מרפא"ל לאוניברסיטת Stanford, כעמית מחקר בכיר במעבדת הרובוטיקה של המחלקה לאווירונאוטיקה ואסטרונאוטיקה. במהלך השבתון פיתח מערכות אלקטרוניקה לבקרת זרועות גמישות לרובוטים.

המכללה האקדמית להנדסה בראודה בכרמיאל
בשנת 1998 נקלט מהרשק במכללה האקדמית להנדסה בראודה, כחבר סגל במחלקה להנדסת תעשייה וניהול לתפקידי הוראה ומחקר. בין השנים 2007–2003 עמד מהרשק בראש המחלקה להנדסת תעשייה וניהול ובמסגרת תפקידו ייסד את המרכז ליזמות ולחדשנות במכללה, ובשנת 2008 קודם לדרגת פרופ' חבר.

בשנת 2012 נבחר מהרשק לנשיא המכללה האקדמית להנדסה בראודה, ומכהן בתפקיד עד היום. מהרשק יזם ופעל להצבת ההשבחה של פריון התעשייה הישראלית בליבת הייעוד של המכללה. בשנת 2019 זכתה המכללה, יחד עם קבוצת 'תפן', במכרז משרד הכלכלה להקמת מכון לאומי לייצור מתקדם; ובמסגרת זו מומש ייעוד המכללה – קידום הפריון ושיפור כושר תחרות התעשייה הישראלית באמצעות הטמעת חדשנות ותפישות הנדסיות מתקדמות, על פי תובנות המהפכה התעשייתית הרביעית (Industry 4.0).

מיטב מאמצי הנשיא מושקעים ביישום עקרונות החינוך ההנדסי לעיצוב דמות המהנדס העתידי באמצעות הסטת הדגש מהוראה עיונית-מדעית ללמידה פעילה ומוטת תכן. במקביל מוביל הנשיא מהלך מכללתי רוחבי להטמעת אוריינות דיגיטלית בקרב הסטודנטים באמצעות שילוב קורסי אלגוריתמיקה, בינה מלאכותית ונתוני עתק - בכל תוכניות הלימוד.

הוראה ומחקר
פרופ' אורח (2007-2009), לתוכניות תואר שני, באוניברסיטאות באירופה ובארצות הברית בנושאי גלובליזציה והסביבה העסקית.

כ-50 מחקרים ופרסומים מדעיים הוצגו בעיתונות מקצועית ובכנסים בינלאומיים.

פעילות ציבורית
מהרשק משתתף קבוע בפעילות ציבורית הקשורה בחינוך הנדסי, יזמות, ואקדמיה. במסגרת זו כיהן כחבר בוועדה הלאומית לבחינת החינוך הטכנולוגי מקצועי בישראל, שופט בתחרויות 'יזמים צעירים', חבר פאנל השיפוט בתחרויות 'מיזם השנה' של עמותת יוניסטרים, חבר פאנל השיפוט של ההאקתון הלאומי הרביעי, חבר בפורום לקידום החינוך ההנדסי (מיסודו של מוסד שמואל נאמן בטכניון), חבר הנהלת ור"מ (ועד ראשי המכללות האקדמיות), ועוד.

חיים אישיים
מהרשק נשוי לאדריכלית ד"ר דפנה מהרשק, אב לארבעה בנים וסב לשישה נכדים.

קישורים חיצוניים 

נשיאי מכללות בישראל
ישראלים שנולדו במאה ה-20
מהנדסי חשמל ישראלים